62024CJ0402
BREITHIÚNAS NA CÚIRTE (an Cúigiú Dlísheomra)
30 Deireadh Fómhair 2025 (
*1
)
(Tarchur chun réamhrialú – Beartas sóisialta – Treoir 98/59/CE – Iomarcaíochtaí comhchoiteanna – An chéad fhomhír d’Airteagal 3(1) – Fógra mícheart nó neamhiomlán a thabhairt don údarás poiblí inniúil maidir le hiomarcaíochtaí comhchoiteanna réamh-mheasta – An chéad fhomhír d’Airteagal 4(1) – Tréimhse mharana 30 lá – Bailíocht na n‑iomarcaíochtaí – Airteagal 6 – Pionóis)
I gCás C‑402/24 [Sewel] (
i
),
IARRAIDH ar réamhrialú faoi Airteagal 267 CFAE ón Bundesarbeitsgericht (Cúirt Oibreachais na Cónaidhme, an Ghearmáin), trí bhreith an 23 Bealtaine 2024, a fuarthas ag an gCúirt an 10 Meitheamh 2024, sna himeachtaí
BL
v
Dr. A, ag gníomhú dó mar riarthóir dócmhainneachta Luftfahrtgesellschaft Walter mbH,
tugann AN CHÚIRT (an Cúigiú Dlísheomra),
agus í comhdhéanta mar seo a leanas: M. L. Arastey Sahún (Rapóirtéir), Uachtarán Dlísheomra, J. Passer, E. Regan, D. Gratsias agus B. Smulders, Breithiúna,
Abhcóide Ginearálta: R. Norkus,
Cláraitheoir: A. Calot Escobar,
ag féachaint don nós imeachta i scríbhinn,
tar éis breithniú a dhéanamh ar na barúlacha arna dtíolacadh thar ceann na bpáirtithe seo a leanas:
–
BL, ag M. Posner agus M. Stickler-Posner, Rechtsanwälte,
–
Rialtas na Gréige, ag V. Baroutas agus M. Tassopoulou, i gcáil Gníomhairí,
–
an Coimisiún Eorpach, ag S. Delaude agus B.-R. Killmann, i gcáil Gníomhairí,
tar éis cinneadh a dhéanamh, i ndiaidh an tAbhcóide Ginearálta a éisteacht, breith a thabhairt ar an gcás gan Tuairim,
an Breithiúnas seo a leanas:
Breithiúnas
1
Baineann an iarraidh ar réamhrialú le léiriú Airteagail 3, 4 agus 6 de Threoir 98/59/CE ón gComhairle an 20 Iúil 1998 maidir le comhfhogasú dhlíthe na mBallstát a bhaineann le hiomarcaíochtaí comhchoiteanna (IO 1998 L 225, lch. 16), arna leasú le Treoir (AE) 2015/1794 ó Pharlaimint na hEorpa agus ón gComhairle an 6 Deireadh Fómhair 2015 (IO 2015 L 263, lch. 1) (‘Treoir 98/59’).
2
Rinneadh an iarraidh seo in imeachtaí idir BL agus Dr. A, ag gníomhú dó mar riarthóir dócmhainneachta Luftfahrtgesellschaft Walter mbH, maidir le bailíocht iomarcaíochta BL i gcomhthéacs iomarcaíocht chomhchoiteann réamh-mheasta.
An dlí lena mbaineann
Dlí an Aontais Eorpaigh
3
Luaitear an méid seo a leanas in aithrisí 2 agus 12 de Threoir 98/59:
‘(2)
de bhrí go bhfuil sé tábhachtach cosaint níos fearr a thabhairt d’oibrithe i gcás iomarcaíochtaí comhchoiteanna agus an gá atá le forbairt eacnamaíoch agus shóisialta chothrom laistigh den Chomhphobal á gcur san áireamh ag an am céanna;
[...]
(12)
de bhrí gur cheart do na Ballstáit a áirithiú go mbeidh nósanna imeachta riaracháin agus/nó breithiúnacha ar fáil d’ionadaithe oibrithe agus/nó d’oibrithe d’fhonn a áirithiú go gcomhlíonfar na hoibleagáidí a leagtar síos sa Treoir seo’.
[Aistriúchán neamhoifigiúil]
4
Foráiltear mar a leanas in Airteagal 1(1) den Treoir sin:
‘Chun críocha na Treorach seo:
(a)
ciallaíonn “iomarcaíochtaí comhchoiteanna”: iomarcaíochtaí arna ndéanamh ag fostóir ar chúis amháin nó níos mó nach mbaineann leis na hoibrithe aonair lena mbaineann, i gcás gur fíor an méid seo a leanas maidir le líon na n‑iomarcaíochtaí, de réir rogha na mBallstát:
(i)
thar thréimhse [30] lá:
[...]
–
ar a laghad 30 oibrí i mbunaíochtaí ina bhfostaítear 300 oibrí ar a laghad de ghnáth;
(ii)
thar thréimhse [90] lá, 20 ar a laghad, gan beann ar líon na n‑oibrithe atá fostaithe de ghnáth sna bunaíochtaí lena mbaineann;
[…]’
[Aistriúchán neamhoifigiúil]
5
Luaitear an méid seo a leanas in Airteagal 2 den Treoir sin:
‘1.   I gcás go bhfuil fostóir ag smaoineamh ar iomarcaíochtaí comhchoiteanna, cuirfidh sé tús le comhairliúcháin le hionadaithe na n‑oibrithe in am trátha d’fhonn teacht ar chomhaontú.
2.   Cumhdófar sna comhairliúcháin ar a laghad na féidearthachtaí maidir le hiomarcaíochtaí comhchoiteanna a sheachaint nó a laghdú agus na féidearthachtaí iarmhairtí na n‑iomarcaíochtaí sin a mhaolú trí úsáid a bhaint as bearta sóisialta tionlacain atá dírithe, go háirithe, ar chabhrú le hath-imlonnú nó le hathoiliúint oibrithe iomarcacha.
Féadfaidh na Ballstáit foráil a dhéanamh go bhféadfaidh ionadaithe na n‑oibrithe saineolaithe a iarraidh, i gcomhréir leis an reachtaíocht náisiúnta agus/nó leis an gcleachtas náisiúnta.
3.   Chun a chur ar chumas ionadaithe na n‑oibrithe moltaí cuiditheacha a dhéanamh, déanfaidh an fostóir an méid seo a leanas in am trátha le linn na gcomhairliúchán:
(a)
an fhaisnéis ábhartha go léir a sholáthar dóibh, agus
(b)
in aon chás, fógra i scríbhinn a thabhairt dóibh maidir leis an méid seo a leanas:
(i)
na cúiseanna atá leis na hiomarcaíochtaí réamh-mheasta;
(ii)
líon agus catagóirí na n‑oibrithe a chuirfear ar iomarcaíocht;
(iii)
líon agus catagóirí na n‑oibrithe a fhostaítear de ghnáth;
(iv)
an tréimhse ar lena linn a dhéanfar na hiomarcaíochtaí;
(v)
na critéir atá beartaithe maidir le roghnú na n‑oibrithe a chuirfear ar iomarcaíocht a mhéid a thugann an reachtaíocht náisiúnta agus/nó an cleachtas náisiúnta an chumhacht sin don fhostóir;
[...]
Cuirfidh an fostóir cóip amháin ar a laghad d’eilimintí an fhógra scríofa dá bhforáiltear sa chéad fhomhír, míreanna (b)(i) go (v) ar aghaidh chuig an údarás poiblí inniúil.’
[Aistriúchán neamhoifigiúil]
6
Foráiltear leis an gcéad fhomhír agus an ceathrú fomhír d’Airteagal 3(1) den Treoir sin:
‘Tabharfaidh an fostóir fógra i scríbhinn don údarás poiblí inniúil maidir le haon iomarcaíochtaí comhchoiteanna réamh-mheasta.
[...]
Beidh an fhaisnéis ábhartha go léir maidir leis na hiomarcaíochtaí comhchoiteanna réamh-mheasta agus na comhairliúcháin le hionadaithe na n‑oibrithe dá bhforáiltear in Airteagal 2 san fhógra sin, agus go háirithe na cúiseanna atá leis na hiomarcaíochtaí, líon na n‑oibrithe a chuirfear ar iomarcaíocht, líon na n‑oibrithe a fhostaítear de ghnáth agus an tréimhse ar lena linn a dhéanfar na hiomarcaíochtaí.’
[Aistriúchán neamhoifigiúil]
7
De réir Airteagal 4(1) agus (2) de Threoir 98/59:
‘1.   Beidh éifeacht ag iomarcaíochtaí comhchoiteanna réamh-mheasta a thugtar fógra don údarás poiblí inniúil tráth nach luaithe ná [30] lá tar éis an fhógra dá bhforáiltear in Airteagal 3(1), gan dochar do na forálacha lena rialaítear cearta aonair a bhaineann le tréimhsí fógra.
Féadfaidh na Ballstáit an chumhacht a dheonú don údarás poiblí inniúil an tréimhse dá dtagraítear sa chéad fhomhír a laghdú.
2.   Úsáidfidh an t‑údarás poiblí inniúil an tréimhse dá dtagraítear i mír 1 chun réitigh a lorg ar na fadhbanna a bhaineann leis na hiomarcaíochtaí comhchoiteanna réamh-mheasta.’
[Aistriúchán neamhoifigiúil]
8
Foráiltear mar a leanas in Airteagal 6 den Treoir sin:
‘Áiritheoidh na Ballstáit go mbeidh nósanna imeachta riaracháin agus/nó breithiúnacha ar fáil d’ionadaithe oibrithe agus/nó d’oibrithe chun na hoibleagáidí a leagtar síos sa Treoir seo a chomhlíonadh.’
[Aistriúchán neamhoifigiúil]
Dlí na Gearmáine
An Cód Sibhialta
9
De réir Airteagal 134 den Bürgerliches Gesetzbuch (Cód Sibhialta):
‘Beidh aon ghníomh dlí atá contrártha do thoirmeasc reachtúil ar neamhní ach amháin má fhoráiltear a mhalairt leis an dlí.’
An Dlí maidir le cosaint i gcoinne iomarcaíochtaí
10
Foráiltear le hAirteagal 4 den Kündigungsschutzgesetz (an Dlí maidir le cosaint i gcoinne iomarcaíochtaí) sa leagan is infheidhme maidir leis na fíorais sna príomhimeachtaí (‘KSchG’):
‘I gcás gur mian le hoibrí agóid a dhéanamh i gcoinne iomarcaíochta toisc nach bhfuil údar leis go sóisialta nó, ar chúiseanna eile, go bhfuil sé neamhéifeachtach ó thaobh an dlí de, déanfaidh sé, laistigh de 3 seachtaine ón bhfógra i scríbhinn faoin iomarcaíocht, caingean a thionscnamh os comhair [an Arbeitsgericht (Cúirt Oibreachais, an Ghearmáin)] ag iarraidh dearbhú nár chuir an iomarcaíocht deireadh leis an gcaidreamh fostaíochta. [...]’
11
De réir Airteagal 17 de KSchG:
‘(1)   Tabharfaidh an fostóir fógra don ghníomhaireacht fostaíochta sula ndéanann siad iomarcaíocht:
[...]
2.
i mbunaíochtaí ina bhfostaítear 60 oibrí ar a laghad agus níos lú ná 500 oibrí de ghnáth: ar 10 % de na hoibrithe atá fostaithe de ghnáth sa bhunaíocht nó níos mó ná 25 oibrí,
[...]
thar thréimhse 30 lá féilire. [...]
[...]
(3)   [...] Déanfar an fógra dá bhforáiltear i mír 1 i scríbhinn agus beidh tuairim na comhairle oibreacha maidir leis na hiomarcaíochtaí ag gabháil leis. In éagmais thuairim na comhairle oibreacha, beidh éifeacht ag an bhfógra más féidir leis an bhfostóir fianaise a thabhairt ar aird a thaispeánann gur cuireadh an chomhairle oibreacha ar an eolas 2 sheachtain ar a laghad roimh an bhfógra a tugadh i gcomhréir leis an gcéad abairt d’fhomhír 2 agus a thuairiscíonn ar stádas na gcomhairliúchán. Ní mór faisnéis a bheith san fhógra maidir le hainm an fhostóra, an oifig chláraithe agus cineál na cuideachta, na cúiseanna atá leis na hiomarcaíochtaí réamh-mheasta, líon agus catagóirí na n‑oibrithe a chuirfear ar iomarcaíocht agus na n‑oibrithe a fhostaítear de ghnáth, an tréimhse ar lena linn a dhéanfar na hiomarcaíochtaí réamh-mheasta, agus na critéir maidir le roghnú na n‑oibrithe a chuirfear ar iomarcaíocht. I gcomhaontú leis an gcomhairle oibreacha, ní mór a áireamh san fhógra freisin faisnéis maidir le gnéas, aois, slí bheatha agus náisiúntacht na n‑oibrithe a chuirfear ar iomarcaíocht. [...]’
12
Is mar seo a leanas atá an fhoclaíocht in Airteagal 18(1) agus (2) de KSchG:
‘(1)   Ní bheidh éifeacht ag na hiomarcaíochtaí a bhfuil fógra le tabhairt fúthu de bhun Airteagal 17 sula rachaidh mí amháin in éag tar éis don ghníomhaireacht fostaíochta an fógra a fháil ach amháin le comhaontú na gníomhaireachta fostaíochta, ar comhaontú é a fhéadfar a dheonú go haisghníomhach freisin go dtí an dáta a gcuirfear isteach an t‑iarratas.
(2)   I gcásanna áirithe, féadfaidh an ghníomhaireacht fostaíochta a chinneadh nach mbeidh éifeacht ag na hiomarcaíochtaí sula rachaidh 2 mhí ar a mhéad in éag tar éis an fógra a fháil.’
13
Foráiltear mar a leanas in Airteagal 20(1) de KSchG:
‘Is í a bainistíocht nó a coiste (comhlacht cinnteoireachta) a dhéanfaidh cinntí na gníomhaireachta fostaíochta de bhun Airteagal 18(1) agus (2). [...]’
Leabhar III den Chód slándála sóisialta
14
De réir Airteagal 2(3) den Sozialgesetzbuch, Drittes Buch (Leabhar III den Chód slándála sóisialta), sa leagan is infheidhme maidir leis an díospóid sna príomhimeachtaí (‘SGB III’):
‘Ní mór d’fhostóirí gníomhaireachtaí fostaíochta a chur ar an eolas go luath faoi athruithe a dhéanann difear don chuideachta ar dócha go mbeidh tionchar acu ar an bhfostaíocht. Áirítear leis sin, inter alia, fógra a thabhairt do na gníomhaireachtaí faoi
[...]
4)
laghduithe réamh-mheasta ar oibríochtaí nó athlonnú oibríochtaí agus na héifeachtaí gaolmhara agus
5)
pleananna maidir leis an gcaoi ar féidir iomarcaíochtaí fostaithe a sheachaint nó a n‑aistriú chuig fostaíocht eile a eagrú.’
15
Foráiltear le hAirteagal 38 de SGB III:
‘(1)   Beidh sé de cheangal ar dhaoine a bhfoirceanntar a gconradh fostaíochta clárú mar chuardaitheoirí poist leis an oifig fostaíochta tráth nach déanaí ná 3 mhí roimh dheireadh a gconartha fostaíochta, agus a sonraí pearsanta agus dáta deiridh an chonartha fostaíochta á gcur in iúl. I gcás gur lú ná 3 mhí an tréimhse idir an dáta a bhfuiltear ar an eolas faoi fhoirceannadh an chaidrimh fostaíochta agus dáta foirceanta an chaidrimh fostaíochta, ní mór dóibh clárú laistigh de 3 lá ón dáta a bhfuiltear ar an eolas faoin bhfoirceannadh. Is ann don oibleagáid chun clárú gan beann ar cé acu a agraítear nó nach n‑agraítear leanúint den chaidreamh fostaíochta in imeachtaí dlíthiúla nó atá sé beartaithe ag an bhfostóir. [...]
(1a)   Déanfaidh an oifig inniúil fostaíochta an chéad agallamh comhairleoireachta agus socrúcháin leis an duine atá cláraithe mar chuardaitheoir poist i gcomhréir le mír 1, díreach tar éis dó nó di clárú mar chuardaitheoir poist, [...]’
An Dlí maidir le heagrú na gcúirteanna oibreachais
16
Luaitear an méid seo a leanas in Airteagal 45 den Arbeitsgerichtsgesetz (an Dlí maidir le heagrú na gcúirteanna oibreachais), sa leagan is infheidhme maidir leis an díospóid sna príomhimeachtaí (‘ArbGG’):
‘(1)   Bunaíodh Mór-Dhlísheomra sa [Bundesarbeitsgericht (Cúirt Oibreachais na Cónaidhme, an Ghearmáin) (“an Mór-Dhlísheomra”)].
(2)   Déanfaidh an Mór-Dhlísheomra a chinneadh i gcás gur mian le Dlísheomra imeacht ó chinneadh Dlísheomra eile nó ón Mór-Dhlísheomra maidir le hábhar dlíthiúil.
(3)   Ní bheidh tarchur don Mhór-Dhlísheomra inghlactha ach amháin má tá sé dearbhaithe ag an Dlísheomra a ghlac an cinneadh ónár mian le Dlísheomra eile imeacht, ar iarratas ón Mór-Dhlísheomra, go bhfuil a sheasamh dlíthiúil á choinneáil aige. [...] Déanfaidh an Dlísheomra lena mbaineann cinneadh maidir leis an iarratas agus maidir leis an bhfreagra trí ordú arna ghlacadh sa chomhdhéanamh is gá do na breithiúnais.’
An díospóid sna príomhimeachtaí agus na ceisteanna a tharchuirtear le haghaidh réamhrialú
17
Bhí BL ag obair ó 2012 i leith, mar chaptaen do chuideachta Luftfahrtgesellschaft Walter mbH, a raibh thart ar 348 bhfostaí fostaithe aige.
18
An 15 Meitheamh 2020, thionscain an chuideachta sin, de bhun Airteagal 17(2) de KSchG, nós imeachta comhairliúcháin le hionadaithe fhoireann na gcaptaen d’fhonn iad a chur ar iomarcaíocht.
19
An 30 Meitheamh 2020, chinn an chuideachta sin scor d’oibríochtaí le héifeacht láithreach.
20
An 1 Iúil 2020, tionscnaíodh imeachtaí dócmhainneachta i leith na cuideachta céanna. Ceapadh Dr. A ina riarthóir dócmhainneachta.
21
An lá céanna, thug Dr. A fógra maidir leis na hiomarcaíochtaí comhchoiteanna don údarás poiblí inniúil. Ní raibh tuairim chríochnaitheach na n‑ionadaithe foirne i gceangal leis an bhfógra sin. Thairis sin, maidir leis an bhféidearthacht, dá bhforáiltear mar a mhalairt faoin dlí náisiúnta, tuarascáil ar stádas na gcomhairliúchán a chur i gceangal, níor luadh san fhógra sin ach gur tionscnaíodh an nós imeachta comhairliúcháin agus go leanfaí ar aghaidh, gan, áfach, aon fhaisnéis a sholáthar maidir le hábhar na bpléití a rinneadh i gcomhthéacs an nós imeachta sin.
22
D’admhaigh an t‑údarás sin go bhfuarthas an fógra maidir leis na hiomarcaíochtaí comhchoiteanna réamh-mheasta, agus dúirt sé gur dheimhnigh sé ‘go heisiach’ go bhfuarthas na doiciméid a ghabhann leis an bhfógra sin.
23
Ag tús mhí Iúil 2020, chuir Dr. A an fhoireann cábáin agus an fhoireann talún ar iomarcaíocht, nach raibh aon ionadaíocht oibrithe bunaithe dóibh.
24
Le litir dar dáta an 29 Iúil 2020, rinne sé conarthaí fostaíochta BL agus na gcaptaen eile a fhoirceannadh freisin i gcomhthéacs iomarcaíochtaí comhchoiteanna, a tháinig i bhfeidhm laistigh de 3 mhí.
25
An 17 Lúnasa 2020, thug BL caingean os comhair Arbeitsgericht Berlin (an Chúirt Oibreachais, Beirlín, an Ghearmáin) inar iarradh dearbhú, ar an gcéad dul síos, go raibh foirceannadh a conartha fostaíochta ar neamhní agus, ar an dara dul síos, gur lean an caidreamh fostaíochta. Mar thaca lena caingean, mhaígh sí, inter alia, nár comhlíonadh an nós imeachta comhairliúcháin mar a fhoráiltear le KSchG.
26
Le cinneadh an 30 Meán Fómhair 2020, dhearbhaigh an chúirt sin nach raibh dlínse aici an chaingean sin a éisteacht agus tharchuir sí an cás chuig Arbeitsgericht Düsseldorf (an Chúirt Oibreachais, Düsseldorf, an Ghearmáin).
27
Le breithiúnas an 26 Samhain 2020, dhíbh an chúirt sin caingean BL ar an bhforas gur comhlíonadh go cuí an nós imeachta comhairliúcháin sin agus an nós imeachta um fhógra a thabhairt maidir le hiomarcaíochtaí comhchoiteanna réamh-mheasta.
28
Le breithiúnas an 28 Deireadh Fómhair 2021, dhiúltaigh Landesarbeitsgericht Düsseldorf (an Chúirt Oibreachais Uachtarach, Düsseldorf, an Ghearmáin) d’achomharc BL i gcoinne an bhreithiúnais sin.
29
Rinne BL achomharc ar phointe dlí i gcoinne an bhreithiúnais sin os comhair an Bundesarbeitsgericht (Cúirt Oibreachais na Cónaidhme), arb í an chúirt a rinne an tarchur. Sannadh an cás don Séú Dlísheomra den chúirt sin (‘an Séú Dlísheomra’).
30
Tugann an dlísheomra sin faoi deara go mbraitheann toradh na díospóide sna príomhimeachtaí ar an gceist an bhfuil neamhniú fhoirceannadh an chonartha fostaíochta atá i gceist mar thoradh ar mhainneachtain an oibleagáid fógra cuí a thabhairt maidir le hiomarcaíocht chomhchoiteann réamh-mheasta, in éagmais aon phionós dá bhforáiltear leis an dlí náisiúnta, i gcás nach dtugtar fógra maidir leis na hiomarcaíochtaí comhchoiteanna réamh-mheasta nó i gcás fógra mícheart nó neamhiomlán a thabhairt maidir leis na hiomarcaíochtaí comhchoiteanna réamh-mheasta sin. I ndáil leis sin, luann an dlísheomra sin, go dtí sin, i gcomhréir lena chásdlí féin, gurb ionann an pionós a chuirtear i bhfeidhm i gcás gur mainníodh an oibleagáid sin a chomhlíonadh agus neamhniú fhoirceannadh na gconarthaí fostaíochta lena mbaineann, i gcomhréir le hAirteagal 134 den Chód Sibhialta.
31
Dá réir sin, sonraíonn sí go bhfuil sé mar thoradh ar an bpionós sin a fhorchuirtear ar bhonn na forála sin go leantar den chaidreamh fostaíochta, rud a fhágann go n‑íoctar luach saothair an oibrí leis an oibrí, go dtí go bhfoirceannann an fostóir a chonradh fostaíochta arís, tar éis dó tús a chur le nós imeachta nua comhairliúcháin agus fógra, ar choinníoll go gcomhlíontar na tairseacha a leagtar síos in Airteagal 17(1) de KSchG.
32
Tugann an Séú Dlísheomra faoi deara, áfach, nach bhfuil sé i gceist aige an cásdlí sin a choinneáil a mhéid atá pionós an neamhnithe, cé go bhfuil sé i gcomhréir le prionsabal na héifeachtachta, contrártha do phrionsabal na comhréireachta sa mhéid, ar an gcéad dul síos, nár cheart go ndéanfadh mainneachtain fógra a thabhairt don údarás poiblí inniúil maidir le hiomarcaíocht chomhchoiteann réamh-mheasta difear do rún an fhostóra an conradh fostaíochta aonair a fhoirceannadh agus, ar an dara dul síos, go gcuireann pionós den sórt sin teorainn le lánrogha an fhostóra maidir le foirceannadh conarthaí fostaíochta a chur chun feidhme, contrártha leis an gcásdlí a eascraíonn as breithiúnas an 21 Nollaig 2016, AGET Iraklis (C‑201/15, EU:C:2016:972, mír 31).
33
Mar sin féin, i bhfianaise Airteagal 45 den ArbGG, ní fhéadfaí an cásdlí a aisiompú ach amháin má thoilíonn an Dara Dlísheomra den Bundesarbeitsgericht (Cúirt Oibreachais na Cónaidhme) (‘an Dara Dlísheomra’) leis, ós rud é, de réir chásdlí an dlísheomra sin freisin, go gcuirtear foirceannadh na gconarthaí fostaíochta lena mbaineann ar neamhní go hiomlán mar gheall ar fhógra mícheart maidir le hiomarcaíochtaí comhchoiteanna réamh-mheasta nó mainneachtain fógra a thabhairt ina leith.
34
Is léir ón ordú tarchuir, i gcomhréir le mír 2 den Airteagal sin, go ndéanfaidh an Mór-Dhlísheomra a chinneadh i gcás gur mian le dlísheomra imeacht ó chinneadh Dlísheomra eile nó ón Mór-Dhlísheomra maidir le hábhar dlíthiúil. De réir mhír 3 den Airteagal sin, ní bheidh tarchur don Mhór-Dhlísheomra inghlactha ach amháin má tá sé dearbhaithe ag an Dlísheomra a ghlac an cinneadh ónar mian le Dlísheomra eile imeacht, ar iarratas ón Mór-Dhlísheomra, go bhfuil sé ag seasamh lena sheasamh dlíthiúil.
35
Sonraíonn an Séú Dlísheomra gur thionscain sé an nós imeachta comhairliúcháin inmheánach sin trí iarraidh ar shoiléiriú a seoladh chuig an Dara Dlísheomra an 14 Nollaig 2023, a tharchuir iarraidh ar réamhrialú chuig an gCúirt ina dhiaidh sin, i gCás C‑134/24, Tomann, maidir le léiriú Airteagail 3 agus 4 de Threoir 98/59.
36
San iarraidh sin ar réamhrialú, tá amhras ar an Dara Dlísheomra maidir leis an ngníomh atá le déanamh i ndáil le foirceannadh conarthaí fostaíochta in éagmais fógra den sórt sin maidir le hiomarcaíochtaí comhchoiteanna réamh-mheasta, dá bhforáiltear leis an Treoir sin, go háirithe maidir leis an oibleagáid atá ar an bhfostóir fógra den sórt sin a thabhairt.
37
Measann an Séú Dlísheomra, in ainneoin na hiarrata sin ar réamhrialú a rinne an Dara Dlísheomra, go bhfuil gá freisin leis an tarchur chuig an gCúirt sa chás seo chun a fháil amach cad iad na hiarmhairtí dlíthiúla a bhaineann le mainneachtain fógra a thabhairt maidir leis na hiomarcaíochtaí comhchoiteanna réamh-mheasta, mar atá i gCás C‑134/24, Tomann, ach mar atá sa chás seo maidir le fógra mícheart nó neamhiomlán.
38
I ndáil leis sin, cuireann an Séú Dlísheomra in iúl, i gcomhréir le cásdlí socair na Cúirte, nach féidir an t‑ábhar a tharchur chuici, faoin dara mír d’Airteagal 267 CFAE, ach amháin má tá cás ar feitheamh os comhair na cúirte a rinne an tarchur agus má iarrtar ar an gcúirt sin breithiúnas a thabhairt in imeachtaí a bhfuil sé i gceist leo breith de chineál breithiúnach a thabhairt.
39
Fiafraíonn an Séú Dlísheomra an raibh an Dara Dlísheomra i dteideal tarchur a dhéanamh chuig an gCúirt Bhreithiúnais le haghaidh réamhrialú, a mhéid atá an díospóid is ábhar don nós imeachta comhairliúcháin inmheánach sin ar feitheamh, ní os comhair an Dara Dlísheomra, ach os comhair an Séú Dlísheomra. I gcomhthéacs an nós imeachta comhairliúcháin inmheánaigh chéanna, dá bhrí sin, cuirtear an Dara Dlísheomra sin faoi cheist sa réasúnaíocht theibí, rud a léirítear le heaspa nós imeachta sáraíochta os a chomhair. Thairis sin, ní dhéanann freagra an Dara Dlísheomra idirghabháil in imeachtaí arb é is aidhm dóibh breith de chineál breithiúnach a bheith mar thoradh orthu, ós rud é nach bhfuil an díospóid sna príomhimeachtaí os a chomhair.
40
Dá bhrí sin, is é an Séú Dlísheomra amháin atá i dteideal tarchur a dhéanamh chuig an gCúirt Bhreithiúnais le haghaidh réamhrialú, ós rud é nach bhfuil sa nós imeachta comhairliúcháin inmheánach ach coinníoll maidir le hinghlacthacht tarchuir chuig Mór-Dhlísheomra an Bundesarbeitsgericht (Cúirt Oibreachais na Cónaidhme) faoi Airteagal 45 den ArbGG.
41
Mar sin féin, in éagmais freagra ón gCúirt maidir le léiriú Airteagal 3, Airteagal 4(1) go (3) agus Airteagal 6 de Threoir 98/59, ní bheadh an Dara Dlísheomra in ann freagra a thabhairt ar an iarraidh ar shoiléiriú a rinneadh i gcomhthéacs an nós imeachta comhairliúcháin inmheánach, de réir bhrí Airteagal 45(3) den ArbGG, lena dtabharfaí údar le tarchur chun réamhrialú ón Séú Dlísheomra chun Treoir 98/59 a léiriú.
42
Lena chéad cheist sa chás seo, cosúil leis an gceathrú ceist a tarchuireadh i gCás C‑134/24, Tomann, iarrann an Séú Dlísheomra, ar an gcéad dul síos, i bhfianaise bhreithiúnas an 13 Iúil 2023, G GmbH (C‑134/22, EU:C:2023:567, míreanna 34 et seq.) an bhfuil sé de chuspóir ag an nós imeachta um fhógra a thabhairt don údarás poiblí maidir le hiomarcaíochtaí comhchoiteanna réamh-mheasta, dá bhforáiltear in Airteagal 3 de Threoir 98/59, a áirithiú go gcuirfear iomarcaíocht chomhchoiteann in iúl don údarás sin, féadfar a mheas gur sroicheadh é i gcás nach ndéanann an t‑údarás sin agóid i gcoinne chineál neamhiomlán an fhógra agus, dá bhrí sin, go dtugann sé le fios go measann sé go bhfuil sé ar an eolas go leordhóthanach chun a chúram a chomhlíonadh maidir le réitigh a lorg ar na fadhbanna a bhaineann leis na hiomarcaíochtaí comhchoiteanna réamh-mheasta laistigh de na teorainneacha ama a leagtar síos in Airteagal 4 den Treoir sin.
43
Ar an dara dul síos, fiafraíonn an Séú Dlísheomra an féidir a mheas go bhfuil an cuspóir a shaothraítear le hAirteagal 3 den Treoir sin á bhaint amach freisin i gcás go bhforáiltear le foráil náisiúnta a bhaineann le cur chun cinn na fostaíochta, amhail Airteagal 2 de SGB III, go gcomhoibreoidh an fostóir leis an údarás poiblí inniúil chun cásanna dífhostaíochta a sheachaint nó a theorannú, fiú mura dtagann an fhoráil sin faoi raon feidhme na forála sin a bhaineann leis an nós imeachta iomarcaíochta comhchoiteann a thrasuitear go foirmiúil le Airteagal 17 et seq. de KSchG agus/nó i gcás go bhforáiltear leis an dlí náisiúnta go gceanglaítear ar an údarás náisiúnta fostaíochta imscrúdú a dhéanamh uaidh féin i nós imeachta iomarcaíochta comhchoiteann.
44
Lena dara ceist, a fhreagraíonn don chéad trí cheist i gCás C‑134/24, Tomann, agus a chuirtear má thugtar freagra diúltach ar an gcéad cheist sa chás seo, féachann an Séú Dlísheomra, a bhfuil amhras air maidir leis an seasamh a ghlac an Dara Dlísheomra, lena fháil amach an féidir cuspóir Airteagal 3 de Threoir 98/59 a mheas mar chuspóir i gcás gur féidir fógra maidir le iomarcaíocht chomhchoiteann réamh-mheasta, atá neamhiomlán nó nach bhfuil ann, a cheartú, a fhorlíonadh nó a thabhairt chun rialtachta tar éis don fhostaí a bheith curtha ar an eolas faoina iomarcaíocht.
45
Lena thríú ceist, fiafraíonn an Séú Dlísheomra faoin ngaol idir an chéad fhomhír d’Airteagal 4(1) agus Airteagal 6 de Threoir 98/59, go háirithe raon feidhme Airteagal 6 i bhfianaise na chéad fhomhíre d’Airteagal 4(1), lena bhforáiltear do thréimhse mharana, a d’fhéadfaí a mheas mar phionós mar phionós ar fhógra mícheart nó ar mhainneachtain iomarcaíocht chomhchoiteann réamh-mheasta a thabhairt.
46
I ndáil leis sin, tugann sí faoi deara, inter alia, nach leagtar síos leis an gcéad fhomhír d’Airteagal 4(1) aon phionós a bhaineann le hearráidí a dhéanann difear don nós imeachta um fhógra a thabhairt maidir le hiomarcaíochtaí comhchoiteanna réamh-mheasta. Ní pionós í an tréimhse mharana dá bhforáiltear inti ach tá sí beartaithe chun é a chur ar a chumas don údarás inniúil réitigh a lorg ar na fadhbanna a bhaineann leis na hiomarcaíochtaí comhchoiteanna réamh-mheasta. Mura ndéanfaí amhlaidh, ní bheadh aon bhrí neamhspleách ag Airteagal 6 den Treoir sin maidir leis an nós imeachta um fhógra a thabhairt.
47
Dá réir sin, ba cheart don reachtas náisiúnta foráil a dhéanamh maidir leis an bpionós is infheidhme i leith earráidí a dhéanann difear don nós imeachta um fhógra a thabhairt maidir le hiomarcaíochtaí comhchoiteanna réamh-mheasta i gcomhthéacs na bhforálacha a bhaineann le fostaíocht a chur chun cinn. I bhfianaise Airteagal 6 den Treoir sin agus go dtí go ndéanfaidh an reachtas sin idirghabháil d’fhonn foráil a dhéanamh do phionós den sórt sin, is faoi na cúirteanna a bhfuil dlínse acu an pionós sin a chinneadh.
48
Sna himthosca sin, chinn an Bundesarbeitsgericht (Cúirt Oibreachais na Cónaidhme) bac a chur ar na himeachtaí agus na ceisteanna seo a leanas a tharchur chuig an gCúirt le haghaidh réamhrialú:
‘(1)
An ndéantar cuspóir an fhógra maidir le hiomarcaíocht chomhchoiteann a chomhlíonadh, agus sa chaoi sin nach bhfuil gá le pionós, i gcás nach ndéanfaidh gníomhaireacht náisiúnta fostaíochta agóid i gcoinne fógra maidir le hiomarcaíocht chomhchoiteann – atá mícheart go hoibiachtúil – i gcás ina measfaidh sí í féin a bheith go maith ar an eolas chun a cúraimí a dhéanamh laistigh de na teorainneacha ama a leagtar amach in Airteagal 4 de [Threoir 98/59]?
An mar sin atá, in aon chás, i gcás ina ndéanfaí baint amach chuspóir Airteagal 3 den Rialachán sin a áirithiú le foráil náisiúnta de dhlí cothaithe fostaíochta agus/nó i gcás go bhfuil sé de dhualgas ar an ngníomhaireacht náisiúnta fostaíochta é a fhiosrú ar a tionscnamh féin?
(2)
Más freagra diúltach a thabharfar ar an gcéad cheist: An féidir cuspóir Airteagal 3 de Threoir 98/95 a chomhlíonadh fós más féidir fógra maidir le hiomarcaíocht chomhchoiteann atá mícheart nó nár tugadh ar chor ar bith a cheartú, a fhorlíonadh nó a ghnóthú tar éis fógra dífhostaithe a thabhairt?
(3)
Más rud é, i gcás fógra mícheart nó fógra nár tugadh maidir le hiomarcaíocht chomhchoiteann, gurb é an toirmeasc ar dhífhostú a leagtar síos in Airteagal 4(1) de Threoir 98/95 an pionós as earráidí san fhógra, cén raon feidhme atá ann maidir le hAirteagal 6 den Rialachán sin i ndáil leis sin?’
Breithniú ar na ceisteanna a tharchuirtear le haghaidh réamhrialú
An chéad cheist
49
Lena céad cheist, fiafraíonn an chúirt a rinne an tarchur, go bunúsach, an gá Airteagal 3 de Threoir 98/59 a léiriú sa chaoi go bhféadfar a mheas go ndearnadh an cuspóir fógra a thabhairt don údarás poiblí inniúil maidir le hiomarcaíocht chomhchoiteann réamh-mheasta a chomhlíonadh, ar an gcéad dul síos, i gcás nach ndéanann an t‑údarás sin aon agóid i gcoinne fógra mícheart nó neamhiomlán agus, dá bhrí sin, go measann sí go bhfuil sé ar an eolas go leordhóthanach chun réitigh a lorg ar na fadhbanna a bhaineann leis na hiomarcaíochtaí comhchoiteanna réamh-mheasta laistigh den tréimhse a leagtar síos sa chéad fhomhír d’Airteagal 4(1) den Treoir sin agus, ar an dara dul síos, i gcás go bhforáiltear sa reachtaíocht náisiúnta go gcomhoibreoidh an fostóir leis an údarás sin chun cásanna dífhostaíochta a sheachaint nó a theorannú agus/nó go gceanglaítear ar an údarás náisiúnta fostaíochta é a fhiosrú ar a tionscnamh féin i gcomhthéacs nós imeachta iomarcaíochta comhchoiteann.
50
Maidir leis an gcéad chuid den chéad cheist, ba cheart a mheabhrú, ar dtús, gurb é príomhchuspóir na Treorach sin a áirithiú go rachfar i gcomhairle le hionadaithe na n‑oibrithe agus go gcuirfear faisnéis ar fáil don údarás poiblí inniúil roimh iomarcaíochtaí comhchoiteanna (breithiúnas an 13 Iúil 2023, G GmbH, C‑134/22, EU:C:2023:567, mír 38 agus an cásdlí dá dtagraítear).
51
Leanann sé, a luaithe a chomhlíontar na coinníollacha cainníochtúla agus ama maidir le cur i bhfeidhm na Treorach sin, a leagtar síos in Airteagal 1 di, ní mór d’aon fhostóir a bhfuil sé beartaithe aige iomarcaíochtaí comhchoiteanna a dhéanamh an dá oibleagáid nós imeachta a chomhlíonadh.
52
Ar an gcéad dul síos, faoi Airteagal 2(1) de Threoir 98/59, cuirfidh an fostóir lena mbaineann tús le comhairliúcháin le hionadaithe na n‑oibrithe. I gcomhréir le hAirteagal 2(2) den Treoir sin, cumhdófar sna comhairliúcháin ar a laghad na féidearthachtaí maidir le hiomarcaíochtaí comhchoiteanna a sheachaint nó a laghdú agus na féidearthachtaí iarmhairtí na n‑iomarcaíochtaí sin a mhaolú trí úsáid a bhaint as bearta sóisialta tionlacain atá dírithe, go háirithe, ar chabhrú le hath-imlonnú nó le hathoiliúint oibrithe iomarcacha. Go háirithe, faoin gcéad fhomhír d’Airteagal 2(3) den Treoir sin, déanfaidh an fostóir sin an fhaisnéis ábhartha go léir a sholáthar d’ionadaithe na n‑oibrithe agus, in aon chás, fógra i scríbhinn a thabhairt dóibh maidir leis na heilimintí dá dtagraítear i bpointe (b) den fhomhír sin.
53
Ar an dara dul síos, tabharfaidh an fostóir sin, faoin gcéad fhomhír d’Airteagal 3(1) den Treoir sin, fógra i scríbhinn don údarás poiblí inniúil maidir le haon iomarcaíochtaí comhchoiteanna réamh-mheasta.
54
I gcomhréir leis an gceathrú fomhír d’Airteagal 3(1) den Treoir sin, ‘beidh san fhógra sin an fhaisnéis ábhartha go léir maidir leis na hiomarcaíochtaí comhchoiteanna réamh-mheasta agus na comhairliúcháin le hionadaithe na n‑oibrithe dá bhforáiltear in Airteagal 2, agus go háirithe na cúiseanna atá leis na hiomarcaíochtaí, líon na n‑oibrithe a chuirfear ar iomarcaíocht, líon na n‑oibrithe a fhostaítear de ghnáth agus an tréimhse ar lena linn a dhéanfar na hiomarcaíochtaí’.
55
Foráiltear leis an gcéad fhomhír d’Airteagal 4(1) de Threoir 98/59 go mbeidh éifeacht ag ‘iomarcaíochtaí comhchoiteanna réamh-mheasta a thugtar fógra don údarás poiblí inniúil’, mar aon leis an bhfaisnéis ábhartha dá dtagraítear sa mhír roimhe seo, tráth nach luaithe ná 30 lá tar éis an fhógra sin, ar tréimhse é nach mór don údarás sin a úsáid, i gcomhréir le mír 2 den Airteagal sin, chun réitigh a lorg ar na fadhbanna a bhaineann leis na hiomarcaíochtaí comhchoiteanna réamh-mheasta.
56
Dá bhrí sin, ní mór don oibleagáid fógra a thabhairt a chur ar chumas an údaráis sin fiosrú a dhéanamh, ar bhonn na faisnéise uile a sheol an fostóir chuige, ar na féidearthachtaí maidir le hiarmhairtí diúltacha na n‑iomarcaíochtaí sin a theorannú trí bhíthin bearta atá oiriúnaithe do shonraí an mhargaidh saothair agus don ghníomhaíocht eacnamaíoch is bonn leis na hiomarcaíochtaí comhchoiteanna sin (féach, chuige sin, breithiúnas an 13 Iúil 2023, G GmbH, C‑134/22, EU:C:2023:567, mír 35 agus an cásdlí dá dtagraítear).
57
Dá bhrí sin, ráthaítear leis an gcéad fhomhír d’Airteagal 4(1) íostréimhse nach mór don údarás sin a bheith aige chun na bearta dá dtagraítear sa mhír roimhe seo a ghlacadh (breithiúnas an 27 Eanáir 2005, Junk, C‑188/03, EU:C:2005:59, mír 51).
58
Leanann sé, i gcás nach bhfuil fógra tugtha ag an bhfostóir don údarás poiblí inniúil maidir leis na hiomarcaíochtaí comhchoiteanna réamh-mheasta i gcomhréir lena oibleagáidí faoi Threoir 98/59 agus nach bhfuil an fhaisnéis ábhartha go léir ar fáil don údarás sin lena chur ar a chumas réitigh a lorg ar na fadhbanna a bhaineann leis na hiomarcaíochtaí comhchoiteanna réamh-mheasta, nach féidir a mheas gur baineadh amach príomhchuspóir na Treorach sin.
59
Sa chás seo, faoi réir fhíorú na cúirte a rinne an tarchur, dealraíonn sé ón gcomhad os comhair na Cúirte go raibh an fógra maidir leis na hiomarcaíochtaí comhchoiteanna réamh-mheasta a rinne Dr. A, an 1 Iúil 2020, dá dtagraítear i mír 21 den bhreithiúnas seo, mícheart nó neamhiomlán, sa mhéid nach raibh an fhaisnéis ábhartha go léir dá dtagraítear sa cheathrú fomhír d’Airteagal 3(1) den Treoir sin ann.
60
I ndáil leis sin, ós rud é nár admhaigh an t‑údarás poiblí inniúil ach go bhfuarthas an fógra mícheart nó neamhiomlán sin, gan rialú a thabhairt, áfach, ar chomhlíon sé ceanglais na Treorach sin, ní féidir a bhaint de thátal as sin, mar sin féin, go gcomhlíonann an fógra sin ceanglais na Treorach sin.
61
Is fíor nach bhfuil sé i gceist ag an údarás sin scrúdú a dhéanamh ar staid aonair gach oibrí lena mbaineann na hiomarcaíochtaí comhchoiteanna réamh-mheasta dóibh. Mar sin féin, a mhéid atá sé beartaithe le gníomhaíocht an údaráis sin léargas foriomlán a fháil ar na hiomarcaíochtaí comhchoiteanna réamh-mheasta (féach, chuige sin, breithiúnas an 13 Iúil 2023, G GmbH, C‑134/22, EU:C:2023:567, mír 37), chuirfeadh fógra mícheart nó neamhiomlán cosc air a chúram maidir le réitigh a lorg ar na fadhbanna a bhaineann leis na hiomarcaíochtaí comhchoiteanna réamh-mheasta a chomhlíonadh, faoi Airteagal 4(2) de Threoir 98/59.
62
Maidir leis an dara cuid den chéad cheist, is léir cheana féin ó na breithnithe a leagtar amach i míreanna 51 go 55 den bhreithiúnas seo nach féidir aon fhostóir a dhíolmhú ó na hoibleagáidí nós imeachta a leagtar síos sa chéad fhomhír d’Airteagal 3(1) agus sa chéad fhomhír d’Airteagal 4(1) den Treoir sin trí fhógra a bhí mícheart nó neamhiomlán ar dtús a thabhairt chun rialtachta, arna dhéanamh ar a tionscnamh féin ag an údarás poiblí inniúil ar bhonn na reachtaíochta náisiúnta is infheidhme.
63
Ba cheart a thabhairt faoi deara, sa chéad áit, go bhféadfadh rialtacht den sórt sin an chéad fhomhír d’Airteagal 4(1) den Treoir sin a shárú, arna léamh i gcomhar leis an gcéad fhomhír agus leis an gceathrú fomhír d’Airteagal 3(1) den Treoir sin, ónár léir nach dtosóidh an tréimhse 30 lá dá dtagraítear inti ag rith ach amháin tar éis don fhostóir fógra a thabhairt don údarás poiblí inniúil maidir le haon iomarcaíochtaí comhchoiteanna réamh-mheasta i gcomhréir leis na forálacha sin.
64
Sa dara háit, d’fhéadfadh an t‑am go mbeadh ar an údarás poiblí inniúil a dhíriú ar na céimeanna is gá chun rialtachta ar a thionscnamh féin den sórt sin a dhéanamh cosc a chur ar an údarás sin an tréimhse 30 lá ar fad chun réitigh a lorg ar na fadhbanna a bhaineann leis na hiomarcaíochtaí comhchoiteanna réamh-mheasta a úsáid, i gcomhréir le hAirteagal 4(2) den Treoir sin.
65
Leanann sé go bhféadfadh reachtaíocht náisiúnta lena ndíolmhaítear aon fhostóir óna oibleagáid, faoi Threoir 98/59, fógra cuí a thabhairt don údarás poiblí inniúil maidir le haon iomarcaíochtaí comhchoiteanna réamh-mheasta, an bonn a bhaint dá héifeachtacht, fiú má cheadaítear leis an reachtaíocht sin freisin don údarás sin réitigh a lorg ar na fadhbanna a bhaineann leis na hiomarcaíochtaí comhchoiteanna réamh-mheasta faoi Airteagal 4(2).
66
I bhfianaise na mbreithnithe go léir roimhe seo, is é an freagra ar an gcéad cheist ná nach mór Airteagal 3 de Threoir 98/59 a léiriú sa chaoi nach féidir a mheas go ndearnadh an cuspóir fógra a thabhairt don údarás poiblí inniúil maidir le hiomarcaíocht chomhchoiteann réamh-mheasta a chomhlíonadh, ar an gcéad dul síos, i gcás nach ndéanann an t‑údarás sin aon agóid i gcoinne fógra mícheart nó neamhiomlán agus, dá bhrí sin, go measann sí go bhfuil sé ar an eolas go leordhóthanach chun réitigh a lorg ar na fadhbanna a bhaineann leis na hiomarcaíochtaí comhchoiteanna réamh-mheasta laistigh den tréimhse a leagtar síos sa chéad fhomhír d’Airteagal 4(1) den Treoir sin agus, ar an dara dul síos, i gcás go bhforáiltear sa reachtaíocht náisiúnta go gcomhoibreoidh an fostóir leis an údarás sin chun cásanna dífhostaíochta a sheachaint nó a theorannú agus/nó go gceanglaítear ar an údarás náisiúnta fostaíochta é a fhiosrú ar a thionscnamh féin i gcomhthéacs nós imeachta iomarcaíochta comhchoiteann.
An dara ceist
67
Lena dara ceist, fiafraíonn an chúirt a rinne an tarchur, go bunúsach, an gá Airteagal 3 de Threoir 98/59 a léiriú sa chaoi go bhféadfar an cuspóir fógra a thabhairt don údarás poiblí inniúil maidir le hiomarcaíochtaí comhchoiteanna réamh-mheasta a mheas mar bheith chomhlíonta i gcás gur féidir fógra mícheart nó in easnamh den sórt sin a cheartú, a fhorlíonadh nó a ghnóthú tar éis don oibrí lena mbaineann a chur ar an eolas gur cuireadh deireadh lena chonradh fostaíochta.
68
I ndáil leis sin, ní mór a mheabhrú, de réir cásdlí socair, tá sé de cheangal ar an gCúirt, i bprionsabal, rialú a thabhairt ar léiriú nó bailíocht rialach de chuid dhlí an Aontais, mura rud é gur léir nach bhfuil aon bhaint ag an léiriú atá á lorg le fíorais nó cuspóir na díospóide sna príomhimeachtaí, má tá an fhadhb de chineál hipitéiseach, nó mura bhfuil an t‑ábhar fíorasach nó dlíthiúil is gá ag an gCúirt chun freagra fónta a thabhairt ar an gceist sin (breithiúnas an 19 Nollaig 2024, Credit Suisse Securities (Europe), C‑601/23, EU:C:2024:1048, mír 25 agus an cásdlí dá dtagraítear).
69
Ba cheart a thabhairt faoi deara, sa chás seo, gur léir ón gcomhad atá os comhair na Cúirte nár fhéach Dr. A leis an bhfógra mícheart maidir leis na hiomarcaíochtaí comhchoiteanna réamh-mheasta a rinneadh an 1 Iúil 2020 a cheartú, a fhorlíonadh nó a ghnóthú.
70
Dá réir sin, is léir go bhfuil an léiriú ar Airteagal 3 de Threoir 98/59 atá á lorg ag an gcúirt a rinne an tarchur hipitéiseach agus, dá bhrí sin, go bhfuil an chúirt a rinne an tarchur i ndáiríre ag iarraidh ar an gCúirt tuairim chomhairleach a thabhairt, gan aird a thabhairt ar a cúram i gcomhthéacs an chomhair bhreithiúnaigh a bhunaítear le hAirteagal 267 CFAE (féach, chuige sin, breithiúnas an 17 Deireadh Fómhair 2024, Ararat, C‑156/23, EU:C:2024:892, mír 54 agus an cásdlí dá dtagraítear).
71
Leanann sé go bhfuil an dara ceist do-ghlactha.
An tríú ceist
72
Lena tríú ceist, fiafraíonn an chúirt a rinne an tarchur, go bunúsach, an gá Airteagal 6 de Threoir 98/59 a léiriú sa chaoi, i gcás fógra mícheart nó neamhiomlán maidir le hiomarcaíocht chomhchoiteann réamh-mheasta, arb ionann an fíoras nach ritheann an tréimhse 30 lá a leagtar síos sa chéad fhomhír d’Airteagal 4(1) den Treoir sin agus beart atá beartaithe chun a áirithiú go gcomhlíonfar, de réir bhrí Airteagal 6, an oibleagáid fógra a thabhairt a leagtar síos sa chéad fhomhír d’Airteagal 3(1) den Treoir sin.
73
Mar réamhphointe, ba cheart a thabhairt faoi deara go dtagann an cheist maidir leis an ngaol idir an chéad fhomhír d’Airteagal 4(1) agus Airteagal 6 den Treoir sin chun cinn go háirithe i gcás go bhfuil an fógra maidir le hiomarcaíocht chomhchoiteann réamh-mheasta mícheart nó neamhiomlán, agus údar maith a thabhairt nach rithfidh an tréimhse 30 lá a leagtar síos sa chéad fhoráil sin go dtí go dtabharfar fógra i gcomhréir le Treoir 98/59.
74
Foráiltear le hAirteagal 6 den Treoir sin go n‑áiritheoidh na Ballstáit go mbeidh nósanna imeachta breithiúnacha agus/nó riaracháin chun na hoibleagáidí faoin Treoir seo a fhorfheidhmiú ar fáil d’ionadaithe na n‑oibrithe agus/nó d’oibrithe.
75
Is léir ó fhoclaíocht an Airteagail sin go gceanglaítear ar na Ballstáit nósanna imeachta a leagan síos chun comhlíonadh na n‑oibleagáidí a leagtar síos sa Treoir sin a áirithiú. Os a choinne sin, agus a mhéid nach ndéantar tuilleadh forbartha ar an oibleagáid sin, is faoi na Ballstáit atá sé na rialacha mionsonraithe lena rialaítear na nósanna imeachta sin a leagan síos (breithiúnas an 16 Iúil 2009, Mono Car Styling, C‑12/08, EU:C:2009:466, mír 34).
76
Ní chinntear le hAirteagal 6 na bearta sonracha a cheanglaítear ar na Ballstáit a leagan síos i gcás sárú ar na hoibleagáidí nós imeachta a leagtar síos leis an Treoir sin, ach fágann sé faoi na Ballstáit na bearta is iomchuí a roghnú chun an cuspóir atá á shaothrú leis an Treoir sin a bhaint amach, de réir na gcásanna éagsúla a d’fhéadfadh teacht chun cinn, agus sonraítear nach mór do na bearta sin cosaint bhreithiúnach éifeachtach agus éifeachtúil a áirithiú, i gcomhréir le hAirteagal 47 den Chairt um Chearta Bunúsacha an Aontais Eorpaigh, agus fíor-éifeacht dhíspreagthach a bheith acu (breithiúnas an 5 Deireadh Fómhair 2023, Brink’s Cash Solutions, C‑496/22, EU:C:2023:741, mír 45 agus an cásdlí dá dtagraítear).
77
Mar sin féin, ní mór a mheabhrú, cé gur fíor nach n‑áirithítear le Treoir 98/59 ach comhchuibhiú páirteach ar na rialacha maidir le cosaint oibrithe i gcás iomarcaíocht chomhchoiteann, gurb amhlaidh fós nach féidir le cineál teoranta comhchuibhithe den sórt sin forálacha na Treorach sin a bhaint d’éifeachtacht (breithiúnas an 16 Iúil 2009, Mono Car Styling, C‑12/08, EU:C:2009:466, mír 35 agus an cásdlí dá dtagraítear).
78
Dá bhrí sin, cé gur faoi na Ballstáit atá sé na nósanna imeachta a eagrú chun a áirithiú go gcomhlíonfar na hoibleagáidí a leagtar síos leis an Treoir sin, ní féidir leis an eagrú sin, áfach, forálacha na Treorach sin a bhaint d’éifeachtacht (breithiúnas an 16 Iúil 2009, Mono Car Styling, C‑12/08, EU:C:2009:466, mír 36).
79
I ndáil leis sin, ba cheart a thabhairt faoi deara, ar an gcéad dul síos, go bhforáiltear leis an gcéad fhomhír d’Airteagal 4(1) den Treoir sin go mbeidh éifeacht ag iomarcaíochtaí comhchoiteanna réamh-mheasta a thugtar fógra don údarás poiblí inniúil tráth nach luaithe ná 30 lá tar éis an fhógra dá bhforáiltear sa chéad fhomhír d’Airteagal 3(1) den Treoir sin, gan dochar do na forálacha lena rialaítear cearta aonair a bhaineann le fógra dífhostaithe. Leanann sé nach mór a mheas nach bhforáiltear sa chéad fhomhír d’Airteagal 4(1) ach don iarmhairt dhlíthiúil amháin ar mhainneachtain oibleagáid an fhostóra fógra cuí a thabhairt maidir le hiomarcaíochtaí comhchoiteanna réamh-mheasta a chomhlíonadh maidir le cearta na n‑oibrithe lena mbaineann agus a n‑ionadaithe i gcomhthéacs an nós imeachta iomarcaíochta comhchoiteann.
80
Mar sin féin, saothraítear cuspóir ar leith le hAirteagal 6 de Threoir 98/59. Tá sé beartaithe a áirithiú go gcomhlíonfar na hoibleagáidí nós imeachta a leagtar síos leis an Treoir sin, go háirithe an oibleagáid a leagtar síos sa chéad fhomhír d’Airteagal 3(1) di, lena gceanglaítear ar an bhfostóir fógra cuí i scríbhinn a thabhairt don údarás poiblí inniúil maidir le haon iomarcaíochtaí comhchoiteanna réamh-mheasta. Dá bhrí sin, féachtar leis an Airteagal sin le héifeachtacht fhorálacha na Treorach sin a áirithiú trí bhearta náisiúnta éifeachtacha, éifeachtúla agus comhréireacha a ghlacadh.
81
Sa chás seo, is léir ón ordú tarchuir gurb é an t‑aon bheart náisiúnta amháin a mheasann an chúirt a rinne an tarchur gur féidir a chur i bhfeidhm sa chás seo, i gcás gur mainníodh oibleagáidí an fhostóra a chomhlíonadh i gcomhthéacs an nós imeachta um fhógra a thabhairt maidir le hiomarcaíochtaí comhchoiteanna réamh-mheasta, an tréimhse fógra a chur ar fionraí ar feadh tréimhse atá coibhéiseach leis an tréimhse a leagtar síos sa chéad fhomhír d’Airteagal 4(1) den Treoir sin, as a dtiocfaidh síneadh ar chaidreamh fostaíochta na n‑oibrithe lena mbaineann.
82
Mar sin féin, mar is léir ó mhíreanna 79 agus 80 den bhreithiúnas seo, tá cuspóirí ar leith á saothrú leis an tréimhse 30 lá dá bhforáiltear sa chéad fhomhír d’Airteagal 4(1) de Threoir 98/59, agus leis na bearta náisiúnta arna nglacadh de bhun Airteagal 6 di, lena bhféachtar le comhlíonadh oibleagáidí na Treorach sin a áirithiú.
83
Leanann sé nach féidir fionraí na tréimhse fógra do thréimhse atá ailínithe leis an tréimhse 30 lá sin, i gcás fógra mícheart nó neamhiomlán a thabhairt don údarás poiblí inniúil maidir le hiomarcaíocht chomhchoiteann réamh-mheasta, go dtí go ndéanfar fógra i gcomhréir leis an Treoir sin, ar an gcéad dul síos, a chur in ionad iarmhairt dhlíthiúil mhainneachtain oibleagáid an fhostóra fógra cuí a thabhairt maidir le hiomarcaíochtaí comhchoiteanna réamh-mheasta faoin gcéad fhomhír d’Airteagal 4(1) a chomhlíonadh agus, ar an dara dul síos, na Ballstáit a dhíolmhú, thairis sin, ó bheart éifeachtach, éifeachtúil agus comhréireach a ghlacadh chun an fostóir a spreagadh chun an oibleagáid fógra a thabhairt a leagtar síos sa chéad fhomhír d’Airteagal 3(1) den Treoir sin a chomhlíonadh, lena n‑áirithítear, dá bhrí sin, éifeachtacht fhorálacha na Treorach sin, amhail, inter alia, cúiteamh do na hoibrithe lena mbaineann.
84
I bhfianaise na mbreithnithe go léir roimhe seo, is é an freagra ar an tríú ceist nach mór Airteagal 6 de Threoir 98/59 a léiriú sa chaoi, i gcás fógra mícheart nó neamhiomlán maidir le hiomarcaíocht chomhchoiteann réamh-mheasta, nach ionann an fíoras nach ritheann an tréimhse 30 lá a leagtar síos sa chéad fhomhír d’Airteagal 4(1) den Treoir sin agus beart atá beartaithe chun a áirithiú go gcomhlíonfar, de réir bhrí Airteagal 6, an oibleagáid fógra a thabhairt a leagtar síos sa chéad fhomhír d’Airteagal 3(1) den Treoir sin.
Costais
85
Ós rud é, a mhéid a bhaineann sé leis na páirtithe sna príomhimeachtaí, go bhfuil na himeachtaí mar chéim sa chás os comhair na cúirte a rinne an tarchur, baineann ceist na gcostas leis an gcúirt sin. Níl na costais a tabhaíodh trí bharúlacha a chur faoi bhráid na Cúirte, seachas costais na bpáirtithe sin, inghnóthaithe.
Ar na forais sin, rialaíonn an Chúirt (an Cúigiú Dlísheomra) mar seo a leanas:
1.
Maidir le hAirteagal 3 de Threoir 98/59/CE ón gComhairle an 20 Iúil 1998 maidir le comhfhogasú dhlíthe na mBallstát a bhaineann le hiomarcaíochtaí comhchoiteanna, arna leasú le Treoir (AE) 2015/1794 ó Pharlaimint na hEorpa agus ón gComhairle an 6 Deireadh Fómhair 2015,
ní mór léiriú a dhéanamh mar seo a leanas:
ní féidir a mheas go ndearnadh an cuspóir fógra a thabhairt don údarás poiblí inniúil maidir le hiomarcaíocht chomhchoiteann réamh-mheasta a chomhlíonadh, ar an gcéad dul síos, i gcás nach ndéanann an t‑údarás sin aon agóid i gcoinne fógra mícheart nó neamhiomlán agus, dá bhrí sin, go measann sí go bhfuil sé ar an eolas go leordhóthanach chun réitigh a lorg ar na fadhbanna a bhaineann leis na hiomarcaíochtaí comhchoiteanna réamh-mheasta laistigh den tréimhse a leagtar síos sa chéad fhomhír d’Airteagal 4(1) den Treoir sin agus, ar an dara dul síos, i gcás go bhforáiltear sa reachtaíocht náisiúnta go gcomhoibreoidh an fostóir leis an údarás sin chun cásanna dífhostaíochta a sheachaint nó a theorannú agus/nó go gceanglaítear ar an údarás náisiúnta fostaíochta é a fhiosrú ar a tionscnamh féin i gcomhthéacs nós imeachta iomarcaíochta comhchoiteann.
2.
Maidir le hAirteagal 6 de Threoir 98/59, arna leasú le Treoir 2015/1794,
ní mór léiriú a dhéanamh mar seo a leanas:
i gcás fógra mícheart nó neamhiomlán maidir le hiomarcaíocht chomhchoiteann réamh-mheasta, ní hionann an fíoras nach ritheann an tréimhse 30 lá a leagtar síos sa chéad fhomhír d’Airteagal 4(1) den Treoir sin agus beart atá beartaithe chun a áirithiú go gcomhlíonfar, de réir bhrí Airteagal 6, an oibleagáid fógra a thabhairt a leagtar síos sa chéad fhomhír d’Airteagal 3(1) den Treoir sin.
Sínithe
(
*1
)	Teanga an cháis: an Ghearmáinis
(
i
)	Is ainm bréige é ainm an cháis seo. Ní fhreagraíonn sé d’fhíorainm aon pháirtí sna himeachtaí.